वेस्टइंडीज सीरीज के अंतिम दो वनडे खेल सकते हैं सचिन  
अंतरराष्ट्रीय शतकों के शतक से एक कदम दूर सचिन तेंदुलकर वेस्टइंडीज के खिलाफ चल रही वनडे सीरीज के अंतिम दो मैचों में खेल सकते हैं।
अंतरराष्ट्रीय शतकों के शतक से एक कदम दूर सचिन तेंदुलकर वेस्टइंडीज के खिलाफ चल रही वनडे सीरीज के अंतिम दो मैचों में खेल सकते हैं।  टेस्ट शृंखला के दौरान कम से कम दो बार तेंदुलकर इस उपलब्धि को हासिल करने के करीब पहुंचे थे। चयनकर्ताओं को अंतिम दो एकदिवसीय मैचों की टीम के चयन के लिए सोमवार को बैठक करनी है और वे इस दिग्गज बल्लेबाज को टीम में जगह दे सकते हैं।  भारत पांच मैचों की शृंखला में 2-0 से आगे चल रहा है, जबकि तीसरा वनडे सोमवार को खेला जाएगा। तेंदुलकर को पहले तीन मैचों से आराम दिया गया था, लेकिन सूत्रों के मुताबिक यह 38 वर्षीय बल्लेबाज आठ और 11 दिसंबर को क्रमश: इंदौर और चेन्नई में होने वाले अंतिम दो मैचों में खेलना चाहता है।  कृष्णमाचारी श्रीकांत की अगुआई वाली चयन समिति सोमवार को बैठक करके शृंखला के अंतिम दो मैचों के लिए टीम का चयन करने के अलावा ऑस्ट्रेलिया में आगामी टेस्ट शृंखला के लिए चोटिल तेज गेंदबाज प्रवीण कुमार के विकल्प पर भी फैसला करेगी।  तेंदुलकर ने अपना पिछला शतक नागपुर में दक्षिण अफ्रीका के खिलाफ 12 मार्च को विश्व कप ग्रुप मैच के दौरान बनाया था। वेस्टइंडीज के खिलाफ मुंबई में तीसरे टेस्ट की पहली पारी में वह 94 रन बनाकर शतक के करीब पहुंचे थे, लेकिन चूक गए।